Jonathan Immelman (11) is 'n wêreldkampioen in veld boogskiet nadat hy by die Wêreld Veldboogskiet Kampioenskappe wat vanaf 8 tot 12 Oktober by Elgro River Lodge gehou is, 'n eersteplek behaal het. Foto’s: Wouter Pienaar
Hy hou sy oog sekuur op die teiken, neem dan in een beweging ‘n pyl uit sy sak en posisioneer dit op sy tradisionele boog. Met intense konsentrasie op sy gesig stuur hy dan die pyl soos ’n geprogrammeerde missiel na die teiken vir nog ‘n kolskoot.
Immelman het met sy eersteplek in die tradisionele welpie-kategorie nou ‘n wêreldkampioen in sy ouderdomsgroep geword en dit is iets waaroor die jong mannetjie in die wolke is.
Sy fiksheid is juis in die bloedige son getoets waar hy oor die vyf dae van die kompetisie vir sowat 50 km altesaam na die 28 teikens op die baan geskiet het. Immelman se vaardigheid vir die sport kom natuurlik na vore en is ‘n talent wat veral in die gene loop met sy ouer boeties, Nicholas (14) en Christopher (13) wat ook aan boogskiet deelneem.